CELEX: 62018TN0442
Language: bg
Date: 2018-07-18 00:00:00
Title: Дело T-442/18: Жалба, подадена на 18 юли 2018 г. — Aeris Invest/ЕЦБ

3.9.2018   
            
            
               BG
            
            
               Официален вестник на Европейския съюз
            
            
               C 311/15
            
         
      Жалба, подадена на 18 юли 2018 г. — Aeris Invest/ЕЦБ
      (Дело T-442/18)
      (2018/C 311/16)
      Език на производството:испански
      
         Страни
      
      
         Жалбоподател: Aeris Invest Sàrl (Люксембург, Люксембург) (представители: S. Chimenos Minguella и G. Ferrer Gonzálvez, адвокати)
      
         Ответник: Европейска централна банка
      
         Искания на жалбоподателя
      
      Жалбоподателят иска от Общия съд:
      
                  —
               
               
                  да отмени решения LS/MD/18/141 и LS/PT/2018/9 на Европейската централна банка, съответно от 8 май и от 9 февруари 2018 г., и
               
            
                  —
               
               
                  да осъди Европейската централна банка да заплати съдебните разноски.
               
            
         Основания и основни доводи
      
      Настоящата жалба има за предмет отмяната на решение LS/MD/18/141 на Европейската централна банка (ЕЦБ) от 8 май 2018 г., прието по потвърдително заявление за достъп до документи на тази банка, както и на предходното решение LS/PT/2018/9 на ЕЦБ от 9 февруари 2018 г. по заявление за достъп до документи на ЕЦБ.
      В подкрепа на жалбата си жалбоподателят излага пет основания.
      
                  1.
               
               
                  Първо основание: решенията на ЕЦБ за отказ на достъп до исканата информация не са достатъчно мотивирани, тъй като не отчитат надлежно целите, преследвани от законодателя на Съюза с предвиждането на право на достъп за физическите и юридическите лица до документите на европейските институции, в рамките на прозрачна процедура и с оглед на принципите на добро управление и на участие на гражданите. Освен това доводите на ЕЦБ са твърде общи. В допълнение, ЕЦБ не взема предвид обстоятелството, че оповестяването на исканите документи не може по никакъв начин да се отрази на адекватното протичане на процедурата по вземане на решения в областта на преструктурирането на кредитни институции. Всъщност, освен че конкретната процедура за преструктуриране вече е приключила, в момента тя е предмет на съдебен контрол, поради което отказът на достъп затруднява дейността на самия Общ съд. Накрая решенията не отчитат обстоятелството, че достъпът до съответната информация се иска с единствената цел да се упражни правото на ефективна съдебна защита, закрепено в член 47 от Хартата на основните права на Европейския съюз.
               
            
                  2.
               
               
                  Второ основание: обжалваните решения нарушават член 4, параграф 1, буква в) от Решение ЕЦБ/2004/3 относно достъпа до документи, доколкото на жалбоподателя се отказва достъп до исканата информация под претекст, че всички или поне част от документите са обхванати от общата презумпция за недостъпност, тъй като са поверителни и по отношение на тях важи приложимата за институциите професионална тайна. Тази обща презумпция за недостъпност не е изрично предвидена в приложимото секторно законодателство, и дори да съществуваше, тя не би могла да се приложи, тъй като изключенията от правото на достъп не могат да се тълкуват разширително и по аналогия.
               
            
                  3.
               
               
                  Трето основание: обжалваните решения нарушават член 4, параграф 1, буква в) от Решение ЕЦБ/2004/3, доколкото на жалбоподателя се отказва достъп до исканата информация под претекст, че всички или поне част от документите са обхванати от приложимата за институциите професионална тайна, въпреки че тези документи са необходими във връзка със съдебни производства и отказът на достъп до тях възпрепятства или затруднява упражняването на правораздавателната функция.
               
            
                  4.
               
               
                  Четвърто основание: обжалваните решения нарушават член 4, параграф 1, точка a), второ и шесто тире от Решение ЕЦБ/2004/3, доколкото в тях се посочва, че оповестяването на информацията би могло да засегне банковата система като цяло.
               
            
                  5.
               
               
                  Пето основание: обжалваните решения нарушават член 4, параграф 2, първо тире от Решение ЕЦБ/2004/3, тъй като в тях се посочва, че оповестяването на поисканите документи и информация може да засегне търговските интереси на Banco Santander и да се отрази на бъдещия контрол.